Document ID: 32001D0181

Kommissionens beslutning
af 22. februar 2001
om ændring af bilag I til Rådets beslutning 91/666/EØF om oprettelse af EF-beredskabslagre af mund- og klovesygevacciner og om ajourføring af beslutning 2000/112/EF, for så vidt angår antigenberedskabslagrenes fordeling mellem antigenbankerne
(meddelt under nummer K(2001) 425)
(EØS-relevant tekst)
(2001/181/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 91/666/EØF af 11. december 1991 om oprettelse af EF-beredskabslagre af mund- og klovesygevacciner(1), senest ændret ved beslutning 1999/762/EF(2) særlig artikel 7 og 9,
under henvisning til Rådets beslutning 90/424/EØF af 26. juni 1990 om visse udgifter på veterinærområdet(3), senest ændret ved forordning (EF) nr. 1258/1999(4), særlig artikel 14, og
ud fra følgende betragtninger:
(1) I henhold til beslutning 91/666/EØF er indkøb af antigener et led i EF-aktionen for oprettelse af EF-beredskabslagre af mund- og klovesygevacciner.
(2) De mængder og undertyper af mund- og klovesygevirusantingen, der skal opbevares på EF-antigenberedskabslagrene, er opført i bilag I til beslutning 91/666/EØF.
(3) På grund af den epidemiologiske situation og efter anbefaling fra World Reference Laboratory for Foot-and-Mouth Disease, Pirbright, Det Forenede Kongerige, og fra en ekspertgruppe, der er oprettet for at revidere visse bestemmelser i direktiv 85/511/EØF(5), senest ændret ved akten vedrørende Østrigs, Finlands og Sveriges tiltrædelse, har Kommissionen indkøbt undertyper og mængder af mund- og klovesygevirusantigener.
(4) Ved Kommissionens beslutning 93/590/EF af 5. november 1993 om Fællesskabets indkøb af mund- og klovesygeantigener som led i EF-foranstaltningen til beredskabslagre af mund- og klovesygevaccine(6), senest ændret ved beslutning 2000/112/EF(7), blev der truffet foranstaltninger til at indkøbe mund- og klovesygevirusantigen A5, A22 og O1.
(5) Ved Kommissionens beslutning 97/348/EF af 23. maj 1997 om Fællesskabets indkøb af mund- og klovesygeantigener og om formulering, fremstilling, aftapning og distribution af vacciner mod mund- og klovesyge(8), senest ændret ved beslutning 2000/112/EF, blev der truffet foranstaltninger til at indkøbe mund- og klovesygevirusantigen A22-Iraq, C1 og ASIA1.
(6) Ved Kommissionens beslutning 2000/77/EF af 17. december 1999 om EF's indkøb af mund- og klovesygeantigener og om formulering, fremstilling, aftapning og distribution af vacciner mod mund- og klovesyge(9) blev der truffet foranstaltninger til at indkøbe bestemte mængder mund- og klovesygevirusantigen A Iran 96, A Iran 99, A Malaysia 97, SAT 1, SAT 2 (østafrikanske og sydafrikanske stammer) og SAT 3.
(7) Ved Kommissionens beslutning 2000/569/EF af 8. september 2000 om EF's indkøb af mund- og klovesygeantigener og om formulering, fremstilling, aftapning og distribution af vacciner mod mund- og klovesyge(10) blev der truffet foranstaltninger til at indkøbe yderligere mængder mund- og klovesygevirusantigen A22-Iraq, O1-Manissa, ASIA 1-Shamir, A Malaysia 97, SAT 1, SAT 2 (østafrikanske og sydafrikanske stammer) og SAT 3.
(8) Bilag I til beslutning 91/666/EØF bør tilpasses til de indkøb, EF har foretaget på baggrund af den epidemiologiske udvikling.
(9) Endvidere bør der foretages en ajourføring af bilaget til beslutning 2000/112/EF om fordeling mellem antigenbanker af de beredskabslagre af antigen, der er oprettet som led i EF-foranstaltningen til beredskabslagre af mund- og klovesygevacciner, og om ændring af beslutning 93/590/EØF og 97/348/EF.
(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Bilag I til beslutning 91/666/EØF affattes som angivet i bilag I til nærværende beslutning.
Artikel 2
Bilaget til beslutning 2000/112/EF affattes som angivet i bilag II til nærværende beslutning.
Artikel 3
Denne beslutning er rettet til medlemsstaterne.
Udfærdiget i Bruxelles, den 22. februar 2001.

Labels: 7
18
0
6